Document ID: 32006D0009

KOMMISSIONENS BESLUTNING
af 6. januar 2006
om ændring af bilag I til Rådets beslutning 79/542/EØF for så vidt angår overgangsbestemmelser om transit af levende dyr fra Bulgarien og Rumænien gennem Den Tidligere Jugoslaviske Republik Makedonien og Serbien og Montenegro
(meddelt under nummer K(2005) 5885)
(EØS-relevant tekst)
(2006/9/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2004/68/EF af 26. april 2004 om dyresundhedsbestemmelser for import til og transit gennem Fællesskabet af visse levende hovdyr, om ændring af direktiv 90/426/EØF og 92/65/EØF og om ophævelse af direktiv 72/462/EØF (1), særlig artikel 3, stk. 1, og artikel 17, og
ud fra følgende betragtninger:
(1)
I del 1 i bilag I til Rådets beslutning 79/542/EØF af 21. december 1979 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (2) er der opstillet en liste over tredjelande og dele af tredjelande, hvorfra det er tilladt for medlemsstaterne at importere visse levende dyr.
(2)
Den Tidligere Jugoslaviske Republik Makedonien og Serbien og Montenegro er opført i del 1 i bilag II til beslutning 79/542/EØF vedrørende import til Fællesskabet af kød, men ikke i del 1 i bilag I, og import og transit gennem EU af levende dyr omfattet af nævnte beslutning er derfor ikke tilladt i dag.
(3)
Sygdomssituationen i disse lande er imidlertid acceptabel, og desuden ville det af hensyn til dyrenes velfærd være mest hensigtsmæssigt på visse betingelser at tillade transit af dyr til slagtning gennem disse lande. Indtil Kommissionen har gennemført et kontrolbesøg i de pågældende lande, er der derfor grundlag for i en overgangsperiode, der skulle udløbe den 31. december 2006, at tillade transit gennem disse lande af sendinger af levende dyr, der kommer fra de tiltrædende lande Bulgarien og Rumænien og er bestemt til en medlemsstat, til omgående slagtning som omhandlet i beslutning 79/542/EØF. På grund af Bulgariens og Rumæniens planlagte tiltræden bør denne overgangsperiode kun gælde for disse to lande.
(4)
For at sikre de enkelte sendingers sundhedsstatus bør der fastsættes yderligere betingelser, blandt andet vedrørende plombering af lastbilerne og stempling af certifikatet.
(5)
Del 1 i bilag I til beslutning 79/542/EØF bør ændres i overensstemmelse hermed.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag I til beslutning 79/542/EØF erstattes af teksten i bilaget til nærværende beslutning.
Artikel 2
Denne beslutning anvendes fra 12. januar 2006.
Artikel 3
Denne beslutning er rettet til medlemsstaterne.
Udfærdiget i Bruxelles, den 6. januar 2006.

Labels: 0
3
8
6
18